Прадставіўшы гасцей і запрасіўшы на сцэну віноўніка ўрачыстасці, вядучыя распавялі аб яго жыццёвым і творчым шляху. Адначасова на экране, размешчаным ля сцэны, дэманстраваліся фотаздымкі розных гадоў, дзе былі адлюстраваны значныя для паэта падзеі, яго блізкія, сябры. Мікалай Іванавіч – са шматдзетнай сям’і, нарадзіўся дзесятым па ліку. Пасля вайны застаўся без бацькі, разам са сваімі братамі і сёстрамі, ён зведаў шмат гора, нястачу і голад. Аднак маці, Праскоўя Рыгораўна, зрабіла ўсё, каб вырасціць дзяцей, даць ім адукацыю. Мікалай скончыў Клімавіцкі ветзаатэхнікум, працаваў брыгадзірам паляводчай брыгады, потым – ветфельчарам. Праз нейкі час перайшоў на камсамольскую работу і 5 гадоў узначальваў Клімавіцкі райкам камсамола.